Három hónappal később Grant engedélyt kért új parancsnokától, Henry W. Halleck vezérőrnagytól az Észak-Tennessee-ben épült Fort Henry megtámadására, hogy ellenőrzése alá vonhassa a Tennessee folyót. Halleck vetélytársa, Don Carlos Buell vezérőrnagy sikereitől tartva a korábban visszautasított tervbe hirtelen beleegyezett, azzal a feltétellel, hogy a támadást a flotta parancsnokával, Andrew H. Foote admirálissal közösen viszik véghez. Grant csapatai Foote ágyúnaszádjainak fedezete alatt 1862. február 6-án sikeresen elfoglalták a kedvezőtlen helyen épült, gyenge Fort Henry-t, ahonnan a déli védők kitörtek, és a közeli, védettebb Fort Donelsonba menekültek.